Γιώργος Σκρέκης

Ο Γιώργος Σκρέκης (Αθήνα, 2 Φεβρουαρίου 1950) είναι Έλληνας παλαίμαχος διεθνής ποδοσφαιριστής που αγωνίστηκε στον Πανιώνιο και στην ΑΕΚ. Το παρατσούκλι του ήταν "Κάλπος" (επειδή ως δεξιός αμυντικός κάλυπτε όλη τη δεξιά πτέρυγα και το στιλ τρεξίματος που είχε έμοιαζε με τον καλπασμό του αλόγου). Ως ποδοσφαιριστής αγωνιζόταν αρχικά στο κέντρο της άμυνας αλλά το 1968 ο προπονητής του στον Πανιώνιο τον καθιέρωσε στη θέση του δεξιού μπακ. Κατέκτησε δύο φορές το παγκόσμιο πρωτάθλημα ΣΙΣΜ με την εθνική Ενόπλων.

 Καριέρα 
 Σε συλλογικό επίπεδο 
Ο Γιώργος Σκρέκης ξεκίνησε το ποδόσφαιρο από τον Ηρακλή Καλλιθέας και το 1962 σε ηλικία 17 ετών πήγε στην ομάδα του Πανιώνιου. Από την επόμενη περίοδο (1963-64) ο προπονητής Ιωάννης Σκορδίλης τον καθιέρωσε βασικό στη θέση του κεντρικού αμυντικού. Αγωνίστηκε πέντε χρόνια στη θέση αυτή ως το 1968 που ο προπονητής Ντέζο Μπούντζακ τον μετέφερε στη θέση του δεξιού αμυντικού, όπου έκτοτε αγωνίστηκε. Ήταν μέλος της σπουδαίας ομάδας του Πανιωνίου που έφτασε ως τον τελικό του Κυπέλλου Ελλάδας το 1967. Αφού απέκλεισε τον ΟΦΗ με 2-2 και εύνοια στην κλήρωση και τον Πανελευσινιακό με 3-0, ηττήθηκε στον τελικό από τον Παναθηναϊκό με 0-1.

Με τον Πανιώνιο αγωνίστηκε στο Κύπελλο Διεθνών Εκθέσεων το 1969 και τερμάτισε στη δεύτερη θέση του πρωταθλήματος Α΄ Εθνικής το 1970-71 πίσω από την ΑΕΚ και μπροστά από τον Παναθηναϊκό, φιναλίστ τότε του κυπέλλου Πρωταθλητριών. Το ίδιο έτος κατέκτησε με το σύλλογό του το Βαλκανικό Κύπελλο. Λόγω σοβαρού τραυματισμού δεν είχε την ευκαιρία να αγωνιστεί στο κύπελλο ΟΥΕΦΑ στην αρχή της περιόδου 1971-72.

Το 1974 πήρε μεταγραφή στην ΑΕΚ, μαζί με άλλους πέντε ποδοσφαιριστές του Πανιωνίου, όπου αγωνίστηκε ως το 1977. Κορυφαία στιγμή στην καριέρα του με τη φανέλα των "κιτρινόμαυρων" ήταν η συμμετοχή του στα ημιτελικά του κυπέλλου ΟΥΕΦΑ την περίοδο 1976-77.Η πορεία της ΑΕΚ στο ΟΥΕΦΑ το '77, www.uefa.com Την επόμενη (1977-78) επέστρεψε στον Πανιώνιο, όπου έκλεισε την καριέρα του.

 Στις εθνικές ομάδες 
Ο Γιώργος Σκρέκης υπήρξε πέντε φορές διεθνής με την εθνική ομάδα. Η πρώτη φορά ήταν στις 16/10/1966 στο νικηφόρο με 2-1 εντός έδρας αγώνα για τα προκριματικά του Κυπέλλου Εθνών κατά της Φινλανδίας.

Μετείχε πάλι σε αγώνες της εθνικής το 1970. Η δεύτερη συμμετοχή του ήταν στις 11/10/1970 στον εκτός έδρας αγώνα με τη Μάλτα για τα προκριματικά του Κυπέλλου Εθνών (1-1). Ακολούθησαν δύο φιλικοί αγώνες με την Ισπανία εκτός έδρας (1-2) και την Αυστραλία εντός έδρας (1-3). Η τελευταία συμμετοχή του ήταν στις 16/12/1970 στον εντός έδρας αγώνα για τα προκριματικά του Κυπέλλου Εθνών με την Ελβετία (0-1).

Επίσης, ήταν βασικό μέλος της εθνικής ενόπλων το το 1968 και το 1969, όταν κατέκτησε το παγκόσμιο πρωτάθλημα ΣΙΣΜ σε δύο συνεχόμενες διοργανώσεις.

 Τίτλοι - Διακρίσεις 
 Παγκόσμιο Κύπελλο Ποδοσφαίρου Ενόπλων (2): 1968, 1969
 Βαλκανικό Κύπελλο (1): 1971
 Φιναλίστ Κυπέλλου Ελλάδος: 1967
 2η θέση Α΄ Εθνικής: 1970-71
 Χρυσός Σταυρός Πανιωνίου: 1978

 Παραπομπές 

 Πηγές 

 Η καριέρα του Γιώργου Σκρέκη στο national football teams
 Το προφίλ του Γιώργου Σκρέκη στο transfermarkt
 Ο Γιώργος Σκρέκης στο soccerway 
 "Όλα για το ποδόσφαιρο '91. Τρίτομο ΑΛΜΑΝΑΚ", περ. ΕΙΚΟΝΕΣ, 1991.
 "Πανιώνιος Κόσμος", τ. 24 (13/6/2009), σελ. 14.
 Συνέντευξη Σκρεκης Γεωργίος https://web.archive.org/web/20130404220340/http://lib.tilesport.tv/videos/2393/%CE%98%CF%81%CF%85%CE%BB%CE%B9%CE%BA%CE%AD%CF%82-%CE%B9%CF%83%CF%84%CE%BF%CF%81%CE%AF%CE%B5%CF%82-11-1-2013
 90 χρόνια ΑΕΚ - Η ιστορία της ΑΕΚ, Εκδοτικός Οργανισμός Λιβάνη

Κατηγορία:Έλληνες ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Εθνικής Ελλάδος Ενόπλων
Κατηγορία:Ποδοσφαιριστές Πανιωνίου
Κατηγορία:Ποδοσφαιριστές Αθλητικής Ένωσης Κωνσταντινουπόλεως
Κατηγορία:Αμυντικοί ποδοσφαιριστές